Дунейм щыхъыбархэр
Нобэ
♦Дунейпсо Олимп махуэщ. 1894 гъэм Париж щекIуэкIа конгрессым, Пьер де Кубертен и жэрдэмкIэ, унафэ къыщащтащ Дунейпсо Олимп комитет къызэгъэпэщыным теухуауэ, илъэсиплI къэс зэ Олимп джэгухэр ирагъэкIуэкIынуи траухуэжащ.
♦ООН-м къэрал къулыкъу щыщIэным и дунейпсо махуэщ
♦Фызабэхэм я дунейпсо махуэщ
♦Къэзахъстаным и полицэм и махуэщ
♦Молдавием и къэрал щхьэхуитыныгъэм и махуэщ. 1990 гъэм Молдавие ССР-м и Совет Нэхъыщхьэм къищтащ республикэм и суверенитетым теухуа декларацэр.
♦Эстонием щагъэлъапIэ я ТекIуэныгъэм и махуэр. 1919 гъэм мэкъуауэгъуэм и 23-м эстон армэм Вынну къалэм деж щызэтрикъутащ Латвием и къалащхьэ Ригэ зыубыдауэ Эстонием къебгъэрыкIуэ нэмыцэдзэр.
♦1860 гъэм США-м и щэхурылажьэ IуэхущIапIэр къызэрагъэпэщащ.
♦1868 гъэм зэрыбкIэ зэрытрадзэ машинкэр къагупсысащ.
♦1930 гъэм Москва къыщызэрагъэпэщащ Урысейм щIэныгъэхэмкIэ и академием экономикэмкIэ и институтыр.
♦1934 гъэм Кремлым щагъэлъэпIащ ЛIыхъужьхэр. Лениным и орденымрэ Совет Союзым и ЛIыхъужь цIэ лъапIэр къэралым щыяпэу къызэрыфIащым теухуа тхылъымрэ иратыжащ кхъухьлъатэзехуэ Ляпидевский Василий. Апхуэдэуи ЛIыхъужь цIэр зыфIащахэу Молоков Василий, Каманин Николай, Леваневский Сигизмунд, Водопьянов Михаил сымэ, нэгъуэщIхэри ягъэлъэпIат а махуэм.
♦1941 гъэм, зауэм и етIуанэ махуэм, Къэсейхьэблэ щыщ ТхьэмытлIокъуэ Хьэсэн КъухьэпIэ Украинэм и къэрал гъунапкъэр ихъумэу лIыгъэ хэлъу и гъащIэр итащ: гранатэхэр щIэпхауэ фашист танкым зыщIидзэри, ар икъутащ, езыри хэкIуэдащ.
♦1944 гъэм советыдзэхэм щIадзащ Белоруссием и щIыналъэр фашистхэм къанэ щымыIэу къаIэщIэгъэкIыжыным теухуа, «Багратион» зыфIаща ебгъэрыкIуэныгъэм.
♦2016 гъэм Инджылызым референдум щекIуэкIащ икIи абы кърикIуахэм япкъ иткIэ унафэ къащтащ къэралыр Европэ Зэгухьэныгъэм къызэрыхэкIыжым теухуауэ.
♦1889 гъэм къалъхуащ урыс усакIуэ, зэдзэкIакIуэ, литературовед, Нобель и саугъэтыр хуэфащэу ягъэлъэгъуахэм ящыщ Ахматовэ (Горенкэ) Аннэ.
♦1950 гъэм къалъхуащ къэрал лэжьакIуэ, хьэрычэтыщIэ, псапащIэ, КъШР-м гипс къыщыщIагъэкIыу щыIэ заводым и унафэщI Аргун Олег.
♦1952 гъэм къалъхуащ КъБР-м щIыхь зиIэ и артист, КъБР-м и Къэрал саугъэтым и лауреат КIэмыргуей Валентин.
♦1962 гъэм къалъхуащ «ВиД» телекомпанием и президент, «Взгляд» нэтыным и къызэгъэпэщакIуэхэм яхэта Любимов Александр.
♦1965 гъэм къалъхуащ урысей уэрэджыIакIуэ, УФ-м щIыхь зиIэ и артист, Шэшэн республикэм и цIыхубэ артист Меладзе Валерий.
♦1972 гъэм къалъхуащ Франджым щыщ футболист цIэрыIуэ, Мадрид и «Реал» клубым и тренер нэхъыщхьэу щыта Зидан Зинедин.
Дунейм и щытыкIэнур
 «pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 30 - 31-рэ, жэщым градус 19 - 21-рэ щыхъунущ.
Лъэпкъ Iущыгъэ:
Ныбжьэгъум занщIэу къыбжиIэнщ,
бийм уи щIыбкIэ щигъэIунщ.
Зыгъэхьэзырар ЖЬЭКIЭМЫХЪУ Маринэщ.
